Πλας ντε λα Μπουρς (Μπορντώ)

Η Πλας ντε λα Μπουρς (Γαλλικά: Place de la Bourse, ελληνικά: Πλατεία του Χρηματιστηρίου) είναι πλατεία στο Μπορντώ της Γαλλίας και ένα από τα πιο αναγνωρίσιμα αξιοθέατα της πόλης. Κατασκευάστηκε από το 1730 έως το 1755 κατά μήκος του ποταμού Γαρούνα από τους αρχιτέκτονες Ζακ Γκαμπριέλ και Ανζ-Ζακ Γκαμπριέλ.   

Βρίσκεται στο ιστορικό κέντρο της πόλης το οποίο έχει αναγνωριστεί στη λίστα Μνημείων Παγκόσμιας Κληρονομιάς της UNESCO ως «εξαιρετικό αστικό και αρχιτεκτονικό σύνολο» του 18ου αιώνα. 

 Ιστορία 
αριστερά|μικρογραφία|250x250εσ|Το σιντριβάνι με τις Τρεις Χάριτες
Ο Κλωντ Μπουσέ, διοικητής του Μπορντώ που διορίστηκε σε αυτή τη θέση από τον Λουδοβίκο ΙΕ' το 1720, αποφάσισε να ανοίξει την πόλη στον ποταμό για να την εκσυγχρονίσει προσφέροντας ένα πιο φιλόξενο πρόσωπο στους ξένους που έφταναν από τη δεξιά όχθη του Γαρούνα. Έτσι, τμήμα των τειχών που περιέβαλαν το Μπορντώ κατεδαφίστηκε, επιτρέποντας την κατασκευή της πλατείας.

Η πλατεία αρχικά ονομάστηκε Βασιλική πλατεία και στο αρχικό σχέδιο, στο κέντρο της ανεγέρθηκε ένα άγαλμα του βασιλιά Λουδοβίκου ΙΕ' της Γαλλίας. Αυτό το άγαλμα καταστράφηκε κατά τη διάρκεια της Γαλλικής Επανάστασης και αντικαταστάθηκε από ένα Δέντρο της Ελευθερίας και η πλατεία ονομάστηκε «Πλατεία της Ελευθερίας».Το 1828, στην πλατεία κατασκευάστηκε ένα σιντριβάνι. Τέλος, το 1869 στην ίδια θέση τοποθετήθηκε η γλυπτή σύνθεση Οι τρεις Χάριτες, κόρες του Δία, Θάλεια, Ευφροσύνη και Αγλαΐα.

Μετά το θάνατο του Ζακ Γκαμπριέλ το 1742, ο γιος του Ανζ-Ζακ Γκαμπριέλ, ο οποίος έγινε ο νέος αρχιτέκτονας του βασιλιά, συνέχισε την κατασκευή της πλατείας με το μέγαρο του Χρηματιστηρίου προς τα βόρεια, που ολοκληρώθηκε το 1749. 

Επίσης, χτίστηκαν δύο πύλες το 1747 για να κλείσουν την πλατεία στον βορρά και στο νότο. Εκεί εισπράττονταν ο φόρος για εμπορεύματα που εισέρχονταν στο Μπορντώ.

Το σημερινό όνομα έλαβε το 1848.

 Αρχιτεκτονική 
Αυτή η πλατεία είναι ένα από τα πιο αντιπροσωπευτικά έργα της κλασικής γαλλικής αρχιτεκτονικής τέχνης του 18ου αιώνα , σύμβολο της ευημερίας της πόλης. Στα βόρεια βρίσκεται το Παλαί ντε λα Μπουρς, το παλιό Χρηματιστήριο της πόλης και σημερινό Εμπορικό και Βιομηχανικό Επιμελητήριο του Μπορντώ. Στα νότια το μέγαρο του Τελωνείου, σήμερα Διαπεριφερειακή Διεύθυνση Τελωνείων και Έμμεσων Δικαιωμάτων, που στεγάζει το Εθνικό Μουσείο Τελωνείων. Σχεδιάστηκε από τον Ανζ-Ζακ Γκαμπριέλ μεταξύ 1735 και 1738. 

Οι γλυπτές διακοσμητικές φιγούρες που βρίσκονται στην πρόσοψη των κτηρίων, τα μασκαρόν, αντιπροσωπεύουν τη θεά Μινέρβα που προστάτευε τις τέχνες, τον Νεπτούνους, τον Ερμή που ευνοούσε το εμπόριο της πόλης. Αλλά οι φιγούρες της Πλας ντε λα Μπουρς αντικατοπτρίζουν επίσης την ιστορία του Μπορντώ με, για παράδειγμα, την αναπαράσταση προσώπων Αφρικανών γυναικών σε σχέση με το εμπόριο σκλάβων που συνέβαλε στον πλούτο της πόλης.

Το 2006 στην πλατεία προστέθηκε ο καθρέφτης νερού του Μπορντώ, μια ρηχή υδάτινη επιφάνεια που αντικατοπτρίζει την πλατεία και τις αποβάθρες του Μπορντώ. Έχει έκταση 3.450 μ² και υπόγειο ταμιευτήρα 800 κυβικών μέτρων, που τον καθιστά τον μεγαλύτερο στον κόσμο.

Στην πλατεία βρίσκεται σταθμός του τραμ, γραμμή C. Στην επιφάνεια απαγορεύεται η στάθμευση για αυτοκίνητα, αλλά η πλατεία διαθέτει υπόγειο χώρο στάθμευσης.

 Παραπομπές 

 Εξωτερικοί σύνδεσμοι 

 Η πλατεία Πλας ντε λα Μπουρς (επιλογή γλώσσας)

Κατηγορία:Πλατείες στη Γαλλία
Κατηγορία:Μπορντό